Document ID: 32005R1161

Reference:
22.7.2005
DA
Den Europæiske Unions Tidende
L 191/22
EUROPA-PARLAMENTETS OG RÅDETS FORORDNING (EF) nr. 1161/2005
af 6. juli 2005
om udarbejdelse af ikke-finansielle kvartalsregnskaber efter institutionelle sektorer
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 285, stk. 1,
under henvisning til forslag fra Kommissionen,
under henvisning til udtalelse fra Den Europæiske Centralbank (1),
efter proceduren i traktatens artikel 251 (2), og
ud fra følgende betragtninger:
(1)
I den handlingsplan om statistikkrav i Den Økonomiske og Monetære Union (ØMU), som blev godkendt af Rådet (økonomi og finans) i september 2000, hedder det, at der er et presserende behov for et begrænset sæt kvartalsregnskaber efter sektorer, og at disse bør foreligge inden 90 dage efter udgangen af det pågældende kvartal.
(2)
I den fælles rapport fra Rådet (økonomi og finans) og Kommissionen til Det Europæiske Råd om statistikker og indikatorer for euroområdet, som blev vedtaget af Rådet (økonomi og finans) den 18. februar 2003, understreges det, at højt prioriterede aktioner på flere områder, herunder kvartalsvise nationalregnskaber efter institutionelle sektorer, bør være gennemført fuldt ud i 2005.
(3)
For at kunne foretage en analyse af konjunkturudsvingene i Den Europæiske Unions økonomi og føre pengepolitik i ØMU'en er der behov for makroøkonomiske statistikker over de enkelte institutionelle sektorers økonomiske adfærd og samspillet imellem dem, idet disse ikke kan udledes af data, der er opstillet for økonomien som helhed. Der er derfor behov for at udarbejde kvartalsregnskaber efter institutionelle sektorer både for Den Europæiske Union som helhed og for euroområdet.
(4)
Udarbejdelsen af disse regnskaber er en del af den overordnede målsætning om at udarbejde et system af års- og kvartalsregnskaber for Den Europæiske Union og for euroområdet. Systemet omfatter de vigtigste makroøkonomiske aggregater samt finansielle- og ikke-finansielle regnskaber efter institutionelle sektorer. Formålet er at opnå konsistens mellem alle disse regnskaber og, hvad angår regnskaberne for udlandet, mellem betalingsbalancedata og nationalregnskabsdata.
(5)
Udarbejdelse af europæiske regnskaber efter institutionelle sektorer i overensstemmelse med principperne i det europæiske national- og regionalregnskabssystem i Det Europæiske Fællesskab som fastlagt i Rådets forordning (EF) nr. 2223/96 (3) forudsætter, at medlemsstaterne indberetter kvartalsvise nationalregnskaber efter institutionelle sektorer. De europæiske regnskaber skal imidlertid afspejle økonomien i det europæiske område som helhed og kan være forskellige fra en simpel aggregering af medlemsstaternes regnskaber. Formålet er navnlig at medregne transaktioner foretaget af Den Europæiske Unions institutioner og organer i regnskaber inden for det pågældende område (Den Europæiske Union eller euroområdet alt efter tilfældet).
(6)
Udarbejdelsen af specifikke EF-statistikker reguleres af bestemmelserne i Rådets forordning (EF) nr. 322/97 af 17. februar 1997 om EF-statistikker (4).
(7)
Målet for denne forordning, nemlig udarbejdelse af ikke-finansielle kvartalsregnskaber efter institutionelle sektorer for Den Europæiske Union og for euroområdet, kan ikke i tilstrækkelig grad opfyldes af medlemsstaterne og kan derfor på grund af aktionens omfang og virkninger bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål. Navnlig bør det ikke kræves, at medlemsstater, der kun i ringe grad bidrager til de europæiske totaler, skal indberette fuldt detaljerede data.
(8)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5).
(9)
Udvalget for det Statistiske Program, nedsat ved Rådets afgørelse 89/382/EØF, Euratom (6) og Udvalget for Penge-, Kreditmarkeds- og Betalingsbalancestatistik, nedsat ved Rådets afgørelse 91/115/EØF (7), er blevet hørt —
UDSTEDT FØLGENDE FORORDNING:
Artikel 1
Formål
I denne forordning fastlægges en fælles ramme for medlemsstaternes bidrag til udarbejdelsen af europæiske ikke-finansielle kvartalsregnskaber efter institutionelle sektorer.
Artikel 2
Indberetning af ikke-finansielle kvartalsregnskaber efter institutionelle sektorer
1.   Medlemsstaterne indberetter ikke-finansielle kvartalsregnskaber efter institutionelle sektorer til Kommissionen som nærmere angivet i bilaget, i første omgang dog ikke posterne P.1, P.2, D.42, D.43, D.44, D.45 og B.4G.
2.   En tidsplan for indberetning af henholdsvis post P.1, P.2, D.42, D.43, D.44, D.45 og B.4G og enhver beslutning om at kræve en opdeling af de i bilaget anførte transaktioner efter modsektor vedtages efter proceduren i artikel 8, stk. 2. En sådan beslutning må ikke vedtages, før Kommissionen i henhold til artikel 9 har aflagt rapport til Europa-Parlamentet og Rådet om gennemførelsen af denne forordning.
3.   De i stk. 1 omhandlede kvartalsdata indsendes til Kommissionen senest 90 kalenderdage efter udgangen af det kvartal, dataene vedrører. I en overgangsperiode på tre år fra denne forordnings ikrafttræden indsendes de i stk. 1 omhandlede kvartalsdata til Kommissionen senest 95 kalenderdage efter udgangen af det kvartal, dataene vedrører. Eventuelle korrigerede data for de foregående kvartaler indberettes samtidig.
4.   Den i stk. 3 anførte indberetningsfrist kan justeres med højst fem dage i henhold til proceduren i artikel 8, stk. 2.
5.   Første indberetning af kvartalsdata omfatter data for tredje kvartal 2005. Medlemsstaterne indsender disse data senest den 3. januar 2006. Første indberetning omfatter også tilbageregnede data for tidsrummene fra og med første kvartal 1999.
Artikel 3
Indberetningsforpligtelser
1.   Alle medlemsstater indberetter de i bilaget nævnte data for sektoren udlandet (S.2) og sektoren offentlig forvaltning og service (S.13). Udgør en medlemsstats bruttonationalprodukt i løbende priser normalt mere end 1 % af den tilsvarende fællesskabstotal, indberetter denne medlemsstat de i bilaget nævnte data for alle institutionelle sektorer.
2.   Kommissionen afgør, hvor stor en procentdel af Fællesskabets samlede bruttonationalprodukt i løbende priser en medlemsstats bruttonationalprodukt normalt udgør, jf. stk. 1, på grundlag af det aritmetiske gennemsnit af de årlige data for de seneste tre år, som medlemsstaterne har indberettet.
3.   Den i stk. 1 nævnte andel (1 %) af fællesskabstotalen kan justeres i henhold til proceduren i artikel 8, stk. 2.
4.   Kommissionen kan indrømme undtagelser fra denne forordning, hvis der er behov for større tilpasninger af nationale statistiske systemer. Sådanne undtagelser gælder højst tre år fra tidspunktet for denne forordnings ikrafttræden eller fra tidspunktet for gennemførelsesforanstaltninger, der er vedtaget i henhold til proceduren i artikel 8, stk. 2.
Artikel 4
Definitioner og standarder
For data, der indberettes i henhold til denne forordning, gælder de standarder, definitioner, klassifikationer og regnskabsregler, der er fastlagt i forordning (EF) nr. 2223/96 (i det følgende benævnt »ENS-forordningen«).
Artikel 5
Datakilder og krav om konsistens
1.   Medlemsstaterne anvender ved udarbejdelsen af de data, der kræves i denne forordning, alle de kilder, de anser for relevante, idet de først og fremmest anvender direkte oplysninger, såsom administrative kilder eller virksomheds- og husholdningsundersøgelser.
Kan der ikke indhentes sådanne direkte oplysninger, navnlig til de i henhold til artikel 2, stk. 5, krævede tilbageregnede data, kan der indberettes estimater.
2.   Data, der indberettes af medlemsstaterne i henhold til denne forordning, skal være konsistente med de ikke-finansielle kvartalsregnskaber for den offentlige forvaltning og service og med de kvartalsvise hovedaggregater for den samlede økonomi, der indberettes til Kommissionen i henhold til ENS-forordningens dataindberetningsprogram.
3.   De kvartalsdata, der indberettes af medlemsstaterne i henhold til denne forordning, afstemmes med de tilsvarende årlige data, der indberettes i henhold til ENS-forordningens dataindberetningsprogram.
Artikel 6
Kvalitetsstandarder og -rapporter
1.   Medlemsstaterne træffer alle nødvendige foranstaltninger for at sikre, at kvaliteten af de indberettede data løbende forbedres, således at de opfylder de fælles kvalitetsstandarder, der skal fastlægges efter proceduren i artikel 8, stk. 2.
2.   Medlemsstaterne forelægger inden et år efter første dataindberetning Kommissionen en ajourført beskrivelse af anvendte kilder og metoder og af den statistiske behandling, der er foretaget.
3.   Medlemsstaterne giver Kommissionen meddelelse om større metodologiske eller andre ændringer, der har betydning for de indberettede data, senest tre måneder efter en sådan ændrings ikrafttræden.
Artikel 7
Gennemførelsesforanstaltninger
Gennemførelsesforanstaltningerne fastlægges efter proceduren i artikel 8, stk. 2. Sådanne foranstaltninger omfatter:
a)
fastlæggelse af tidsplanen for indberetning af posterne P.1, P.2, D.42, D.43, D.44, D.45 og B.4G i henhold til artikel 2, stk. 2
b)
krav om opdeling af de i bilaget anførte transaktioner efter modsektor i overensstemmelse med artikel 2, stk. 2
c)
justering af tidsplanen for kvartalsindberetninger i henhold til artikel 2, stk. 4
d)
justering af andelen (1 %) af fællesskabstotalen med henblik på fastlæggelse af forpligtelsen til at indberette data for alle institutionelle sektorer i henhold til artikel 3, stk. 3
e)
fastlæggelse af kvalitetsstandarder i overensstemmelse med artikel 6, stk. 1.
Artikel 8
Udvalgsprocedure
1.   Kommissionen bistås af Udvalget for det Statistiske Program.
2.   Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.
Perioden i artikel 5, stk. 6, i afgørelse 1999/468/EF fastsættes til tre måneder.
3.   Udvalget vedtager selv sin forretningsorden.
Artikel 9
Rapport om gennemførelsen
Senest fem år efter denne forordnings ikrafttræden forelægger Kommissionen Europa-Parlamentet og Rådet en rapport om dens gennemførelse.
Rapporten skal navnlig indeholde:
a)
oplysninger om kvaliteten af de udarbejdede statistikker
b)
en vurdering af, hvor stor gavn Fællesskabet, medlemsstaterne samt leverandørerne og brugerne af de statistiske oplysninger har af de udarbejdede statistikker set i forhold til, hvad det koster at udarbejde dem
c)
en redegørelse for mulige forbedringer og ændringer, der anses for nødvendige på baggrund af de opnåede resultater.
Artikel 10
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 6. juli 2005.
På Europa-Parlamentets vegne
Formand
J. BORRELL FONTELLES
På Rådets vegne
Formand
J. STRAW
(1)  EUT C 42 af 18.2.2004, s. 23.
(2)  Europa-Parlamentets udtalelse af 30.3.2004 (EUT C 103 E af 29.4.2004, s. 141), Rådets fælles holdning af 8.3.2005 (endnu ikke offentliggjort i EUT) og Europa-Parlamentets holdning af 26.5.2005 (endnu ikke offentliggjort i EUT).
(3)  EFT L 310 af 30.11.1996, s. 1. Senest ændret ved Europa-Parlamentets og Rådets forordning (EF) nr. 1267/2003 (EUT L 180 af 18.7.2003, s. 1).
(4)  EFT L 52 af 22.2.1997, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).
(5)  EFT L 184 af 17.7.1999, s. 23.
(6)  EFT L 181 af 28.6.1989, s. 47.
(7)  EFT L 59 af 6.3.1991, s. 19.
BILAG
Dataindberetning

Summary:
EU-landenes ikkefinansielle kvartalsregnskaber efter institutionelle sektorer
EU-landenes ikkefinansielle kvartalsregnskaber efter institutionelle sektorer
RESUMÉ AF:
Forordning (EF) nr. 1161/2005 om indsamling af ikkefinansielle kvartalsregnskaber efter institutionelle sektorer
HVAD ER FORMÅLET MED DENNE FORORDNING?
              
Den fastlægger et sæt regler for landene i Den Europæiske Union (EU) om at udarbejde konsistente kvartalsvise ikkefinansielle statistikker over de enkelte institutionelle sektorers* økonomiske adfærd.
HOVEDPUNKTER
EU-landene skal forelægge ikkefinansielle kvartalsregnskaber for Europa-Kommissionen, som er opdelt efter følgende institutionelle sektorer:
samlet økonomi,
uspecificeret samlet økonomi (generelt vedrørende skatter og subsidier),
ikkefinansielle selskaber (private og offentlige virksomheder, som producerer varer eller yder ikkefinansielle tjenesteydelser),
finansielle selskaber (private og offentlige instanser, som er beskæftiget med finansielle tjenesteydelser, såsom banker, forsikringsselskaber og pensionskasser),
offentlig forvaltning og service,
husholdninger og non-profit institutioner, som betjener husholdninger (NPISH'er, f.eks. velgørende organisationer og fagforeninger),
resten af verden (transaktioner med personer, der ikke er bosiddende i EU).
Bilaget til forordningen indeholder en detaljeret oversigt over de specifikke typer af data, der skal indberettes for hver enkelt institutionel sektor. Der skelnes mellem brug og ressourcer. De fornødne data omfatter:
udgifter til individuelt og kollektivt konsum,
investeringer,
eksport og import af varer og tjenesteydelser,
lønninger,
formueindkomster og renter,
skatter, subsidier, sociale bidrag og ydelser,
forsikringspræmier og erstatningskrav,
kapitaloverførsler, kapitalskatter og investeringstilskud,
forbrug af faste aktiver,
bruttoværditilvækst,
disponibel indkomst,
opsparing,
långivning og lånoptagning.
Alle EU-lande skal indberette data for sektorerne resten af verden og offentlig forvaltning og service, men kun de lande, hvis bruttonationalprodukt normalt er over 1 % af totalen for EU, skal indberette data for alle institutionelle sektorer.
Regnskaberne skal indleveres senest 90 dage efter afslutningen af det kvartal, som dataene vedrører, og de skal være i overensstemmelse med forordning (EF) nr. 2223/96, som indførte 1995-versionen af det europæiske regnskabssystem.
Når de indberetter data skal EU-landene prioritere direkte oplysninger som f.eks. administrative kilder eller undersøgelser af virksomheder og husholdninger, og de skal give Kommissionen en beskrivelse af kilder, metoder og statistisk behandling, der er anvendt.
Kommissionen forelægger inden for 5 år en rapport for Europa-Parlamentet og for Rådet om gennemførelsen af forordningen.
HVORNÅR GÆLDER FORORDNINGEN FRA?
              
Den trådte i kraft den 11. august 2005.
BAGGRUND
              
For yderligere oplysninger henvises til:
»Institutionelle sektorer« på Eurostats websted
* VIGTIG BEGREB
              
Institutionel sektor: En institutionel sektor kombinerer grupper, som i grove træk har ens karakteristika og adfærd, i dette tilfælde som et redskab til indsamling af nyttige statistikker.
HOVEDDOKUMENT
            
Europa-Parlamentets og Rådets forordning (EF) nr. 1161/2005 af 6. juli 2005 om udarbejdelse af ikkefinansielle kvartalsregnskaber efter institutionelle sektorer (EUT L 191 af 22.7.2005, s. 22-28)
Efterfølgende ændringer af forordning (EU) nr. 1161/2005 er blevet indarbejdet i grundteksten. Denne konsoliderede udgave har ingen retsvirkning
seneste ajourføring 19.10.2016